**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2017. gada 14.jūnijā Nr.9

Sēdi vada: Gints Miķelsons – Latvijas Būvniecības padomes priekšsēdētājs

Sēdē piedalās: Kaspars Bondars; Zigmārs Brunavs; Baiba Fromane; Leonīds Jākobsons; Vija Gēme; Normunds Grinbergs; Ināra Laube; Jānis Rāzna; Elīna Rožulapa; Annija Novikova; Mārtiņš Straume; Edmunds Valantis; Roberts Vecums –Veco, Oskars Zivtiņš, aizvieto Margarita Gorškova (LPS)

Uzaicinātie: Andris Vanags – Ministru prezidenta padomnieks;

Olga Geitus-Eitvina – Ekonomikas ministrijas (EM) Būvniecības politikas departamenta direktore;

 Māris Demme - Būvniecības valsts kontroles biroja (BVKB) direktora pienākumu izpildītājs;

Uldis Jansons - BVKB, Metodiskās vadības un informācijas pārvaldības departamenta direktors;

Renārs Špade - BVKB Metodiskās nodaļas vadītājs;

Ēriks Eglītis - BVKB, Būvniecības informācijas sistēmu nodaļas, projekta vadītājs;

 Aigars Paegle - Latvijas Būvuzņēmēju partnerība;

Angelika Bondare - Latvijas hidromelorācijas būvnieku asociācija;

Aleksandrs Švaikovs - Būvniecības industrijas digitalizācijas asociācija.

Sēdē nepiedalās: Andris Božē; Pēteris Dzirkals; Līga Gaile; Juris Mellēns; Jurijs Strods (LPS).

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Būvniecības nozares stratēģija - aktivitātes un atbildības.
2. Būvniecības valsts kontroles biroja informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem.
3. “Būvniecības nedēļas 2017”, Tehniskās izglītības dienas rezultāti un secinājumi.
4. Aktuālā informācija par *Būvniecības likuma* grozījumu un citu normatīvā regulējuma izmaiņu izstrādāšanu un virzību.
5. Citi jautājumi.

5.1. Par pārstāvja nomaiņu padomes sastāvā;

5.2. Par Ētikas komisijas izveidošanu;

5.3. Nākamās sēdes laiks un darba kārtība.

Sēdi sāk 14:10

**1.§**

**Būvniecības nozares stratēģija - aktivitātes un atbildības.**

--------------------------------------------------------------------------------------------------

**Ziņo:** G.Miķelsons

Priekšlikumi par aktualitāšu atvēršanu nav saņemti.

Uz šodienu ir atvērtas 9 aktivitātes 2 no tām ir gandrīz pabeigtas.

**M.Straume** pauž viedokli, ka aktivitātes jau tagad ir uzsāktas daudz, tās prasa cilvēku, laika un finanšu resursus. Ierosina atvērt aktivitātes saistībā par būvniecības padomi un tās darbības laiku, kā arī aktivitāti par vienotas būvniecības sistēmas izveidi

**G.Miķelsons** atbalsta aktivitātes attiecībā uz Latvijas būvniecības padomi atvēršanu, bet aktivitātes - Radīt vienotu pārskatāmu nozares plānošanas sistēmu, atvēršanai ir nepieciešams Ekonomikas ministrijas piekrišana un resursi.

**B.Fromane** atbalsta Latvijas Būvniecības padomes darbības kārtības pārskatīšanu, bet tai nepieciešams politiskais atbalsts. Ierosina padomei kopīgi ar ekonomikas ministru un ministrijas pārstāvjiem, apspriest šo jautājumu, jo tāda padome, ko pārvēlē reizi gadā, ir vāji funkcionēt spējīga.

**Nolemj:** 1. Atvērt aktivitāti - Latvijas Būvniecības padomes attīstības modeļa izstrāde;

 2. Ekonomikas ministrijai sasaukt sanāksmi par Ministru kabineta 26.08.2014. noteikumu Nr.513 “Latvijas Būvniecības padomes izveidošanas un darbības kārtība” pārskatīšanu.

**2.§**

**Būvniecības valsts kontroles biroja informācija par Būvniecības informācijas sistēmas pilnveidi: iepriekšējā mēnesī padarīto un nākošā mēnesī plānotiem darbiem**

--------------------------------------------------------------------------------------------------

|  |
| --- |
| **Ziņo:** Ē.Eglītis, U.Jansons |

Informē par padarīto un plāniem jūnijā/jūlijā.

* ERAF komponentes Detalizēts projekta apraksts;
* Notikušas pirmās sēdes Darba grupām:
	+ Pilnvarošanas process BIS-ā
	+ Standarti elektronisko būvprojektu iesniegšanai
	+ Inženierkomunikāciju turētāju darba vieta
	+ Pārbaudīta attālināta dalība, uzsākta dokumentu komentēšana Jama vidē
* Uzsākts BIS uzturēšanas un pilnveidošanas iepirkums.

Plānots:

* ERAF komponentes Detalizēts projekta apraksts, VARAM saskaņojums;
* Darba grupas:
	+ Elektronisko būvprojektu saskaņošanas process
	+ DVS-BIS saskarnes pilnveide
	+ Tehniskā funkcionalitāte būvprojektu lejupielādei BIS-ā
* BIS KP sanāksme (plānots jūlija 1ajā nedēļā)
	+ Darba grupu sastāvu papildināšana
	+ Jāveido normatīvo aktu Darba grupu
* BIS uzturēšanas un pilnveidošanas iepirkums.

Plānots septembra sākumā līgums ar piegādātāju, tad tiks specificēti pirmie darbi, kas tiks doti izstrādātājam. Interesentiem var tikt dotas pieejas saites uz projektu pārvaldības rīku.

BIS uzturētāji sagaida datus, kas nepieciešami uzrādīt elektroniskajās veidlapās no inženierkomunikāciju turētājiem.

Elektronisko saskaņošanu plāno pabeigt nākamā gada II cet., jauno funkcionalitāti varēs izmēģināt no nākamā gada janvāra.

**2.2. Par būvkomersantu klasifikāciju** (U.Jansons);

Visi būvkomersanti ir noklasificēti, klasifikācijai pakļāvās – 1458 uzņēmumu

1.klase – 20

2.klase – 9

3.klase – 60

 4.klase – 1053

5.klase - 316

Klasifikācijā, ja mainās informācija sistēma automātiski pārklasificē. No šā gada 1.jūlija plānots reizi nedēļā veiks klasifikāciju.

**B.Fromane** informē, ka aptaujājot partnerības biedrus, nav skaidrības par to, ko nozīmē neklasificēts, jo lieli uzņēmumi ir neklasificēti un gribētu saņemt ministrijas skaidrojumu. *Publisko iepirkumu likumā* ir norma, ka publiskajos iepirkumos drīkst piedalīties tikai uzņēmumi kuri klasificēti, neatkarīgi no tā kāda tam klase. Būtu jāparedz kāds pārejas laiks, jo daļa publisko iepirkumu var tikt apstrīdēti tikai tāpēc, ka uzņēmums nav klasificēts. Šai normai bija jāstājas spēkā no 1.maija, kur ir prasība ka būvdarbu veicējam jābūt klasificētam. (*Publisko iepirkumu likums*, 45.panta 7.daļa un 46.panta 1.daļa)

Ierosina Ekonomikas ministrijai un Finanšu ministrijai veikt grozījumus normatīvajā regulējumā, nosakot, ka kamēr nav skaidrības ar klasifikāciju, šo normu neņemt vērā.

**E.Valantis** – Ierosina sanākt kopā ministrijai ar padomes locekļiem un BVKB un dziļāk izpētīt šo jautājumu un saprast, kuri kritēriji, klasificējot būvkomersantus ir problemātiski, tad arī runāt ar Finanšu ministriju par pagaidu regulējumu.

**Nolemj**: 1. BVKV reizi mēnesī sniegt informāciju par BIS izstrādi

2. BVKB pirms projekta pieteikuma iesniegšanu CFLA informē LBP.

3. Sekretariātam nosūtīt Padomes locekļiem identificēto BIS problēmu aprakstu.

 4. Lūgt Ekonomikas ministrijai un Finanšu ministrijai publisku skaidrojumu par klasifikācijas piemērošanu līdz 2019.gada 30.aprīlim un ja nepieciešams veikt grozījumus normatīvajā regulējumā.

5. Ekonomikas ministrijai organizēt sanāksmi, lai identificētu problēmas būvkomersantu klasifikācijā BIS.

**3.§**

**“Būvniecības nedēļas 2017”, Tehniskās izglītības dienas rezultāti un secinājumi**

--------------------------------------------------------------------------------------------------

**Ziņo:** N.Grinbergs

Informē par Tehniskās izglītības dienā prezentētajām problēmām un risinājumiem. Savu redzējumu par būvniecības izglītību izteikuši ministriju, Latvijas vadošo augstskolu, profesionāltehnisko mācību iestāžu un uzņēmēju pārstāvji.

Izglītības iestādes pārmet uzņēmējiem un valsts iestādēm, ka visi grib speciālistus: ātri – lēti - kvalitatīvi, kas reālajā dzīvē nav savienojams. Tāpat nav apmierinātas ar vidusskolu beidzēju vājo sagatavotību augstskolai.

Nozari pārstāvošais, “Skonto Group” personāla vadītājs Artūrs Graudiņš definēja būvniecības personāla kompetences un attieksmes nākotnes vīziju - amatam atbilstošas izglītības, kvalifikācijas un darba pieredzes darbinieki visos amatos, ar godprātīgu attieksmi darbā, kas palīdz sasniegt izcilību, kā arī minimālās un maksimālās prasības speciālistam.

**Minimālās prasības** –

* Ir teorētiskas zināšanas par nozari, kas ir saistītas ar amata pienākumiem

• Pārzina darba izpildes secību, kārtību un droša darba izpildes paņēmienus

• Izpilda nepieciešamās darbības tiešā vadītāja vadībā un uzraudzībā

• Rūpīgi pārbauda sava darba rezultātu

• Ir droša darba izpildei nepieciešamās zināšanas un to apstiprinošas atbilstošas apliecības.

Ir vēlēšanās apgūt profesiju un godprātīga attieksme pret darbu!

**Vēlamās prasības** –

• Darbinieks ieguvis amatam atbilstošu profesionālo pamata, vidējo vai augstāko izglītību

• Darbinieks apguvis darbam vai praksei nepieciešamās zināšanas un prasmes

• Normatīvajos aktos noteiktajā kārtībā saņemtas nepieciešamās atļaujas, sertifikāti

• Neatlaidīgi, enerģiski un mērķtiecīgi strādā, lai realizētu konkrētos uzdevumus

• Tiecas sasniegt pēc iespējas labāku rezultātu

Praktiski prot izpildīt to, ko mācījies un sasniedz noteiktos mērķus!

**Maksimālās prasības** -

• Meklē risinājumus darba rezultātu efektīvākai izpildei

• Ierosina dažādus uzlabojumus un pilnveidojumus darba izpildes saturā un metodoloģijā

• Konsultē un apmāca citus darbiniekus, veic praktikantu un mācekļu apmācību

• Spēj piedāvāt nestandarta risinājumus, izmantojot savas zināšanas un pieredzi

• Spēj konsultēt citus sarežģītos darba uzdevumos, kas saistīti ar attiecīgā amata specifiku

• Uztur uz darba rezultātiem orientētu noskaņojumu

Ir ieinteresēts darba efektivitātē un procesu uzlabošanā!

Padomi interesēja vai bija vēlme no izglītības iestāžu puses kaut ko mainīt apmācību sistēmā un programmās.

Secinājums, ka izglītības iestādēm nav vēlmes mainīties, arī pasniedzēju sastāvs un informatīvie materiāli izglītības iestādēs ir novecojis.

**G.Miķelsons** - Stratēģijā ir paredzēts, ka nepieciešams izglītības sistēmas audits, no Izglītības un zinātnes ministrija un izglītības iestāžu puses to nevarēs sagaidīt.

**R.Vecums-Veco** – ir ļoti daudzi konkrēti un kritiski jautājumi, kas jāuzdod konkrētiem atbildīgiem cilvēkiem Izglītības un zinātnes ministrijā, kur paliek finansējums, kas nonāk izglītības sistēmā, kā tas tiek izlietots.

**Nolemj: 1.** Būvniecības padomei divu nedēļu laikā iesūtīt sekretariātam jautājumus Izglītības un zinātnes ministrijai par būvniecības izglītību;

 **2.** Darba grupai “Būvspeciālistu nākotnes izglītība un kvalifikācijas” sagatavot jautājumus, kā arī mācību iestādēm par izglītības kvalitātes uzlabošanu un ciešāku sadarbību ar nozari.

**4.§**

**Aktuālā informācija par *Būvniecības likuma* grozījumu un citu normatīvā regulējuma izmaiņu izstrādāšanu un virzību**

--------------------------------------------------------------------------------------------------

**Ziņo:** E.Valantis

Informē par *Būvniecības likuma* ātro grozījumu virzību Saeimā. Ātrajos grozījumos ir ietverts arī Aizsardzības ministrijas priekšlikums, kas paredz ka ministrijas īpašumā esošajām būvēm būvvaldes funkcijas veic BVKB.

Likums “*Par nodokļiem un nodevām*”, par elektronisko laika uzskaiti, jāizrunā par datu apjomu un datu turētāju (valsts vai privātais). Jāpiedāvā priekšlikumi Līdz 1.augustam. Regulējums, kas tika pieņemts pagājušā gada nogalē, tiks atcelts.

**B.Fromane** - Partnerībai ir divi konceptuāli iebildumi, kas skar plašu loku būvkomersantu:

1. Iebildums, ka ģenerāluzņēmums ziņo par visiem apakšuzņēmējiem un piegādātājiem, kas strādā objektā. Apakšuzņēmēji ziņo par savējiem.

Neredz iemeslu, kāpēc informācija tiek dublēta par noslēgtajiem līgumiem un līgumu summām, jo VID jau šāda informācija ir, ņemot vērā to informācijas apjomu, kas VID reizi mēnesī tiek iesniegta. Tā ir konceptuāla lieta, kam ar elektronisko laika uzskaiti nekādas saistības nav. EM informāciju par nodarbinātajiem apakšuzņēmējiem un darbiniekiem var iegūt BIS būvniecības žurnālos.

1. Jautājums, kur atrodas informatīvā sistēma - aicina deleģēt nozarei.

**N.Grinbergs –** LBA uztur spēkā prasību par darba spēka kvalifikācijas radītāju uzkrāšanu elektroniskajā sistēmā paralēli elektroniskajai darba laika uzskaitei.

**E.Valantis** – dati ir nepieciešami nodokļu nomaksai, kamēr nebūs caurspīdīgu datu objekta līmenī, tikmēr ēnu ekonomika nemazināsies. Paredzēts, ka pēc gada VID informē par to, kā šī sistēma strādā.

“Vispārīgie būvnoteikumi”

Saņemti iebildumi un tiek saskaņoti. Jūlija mēnesī tiks uzsāktas diskusijas.

Paredzētie grozījumi (precīzāk atrunātas profesionālās atbildības, klusēšanas piekrišanas principa ieviešana, par būvinspektoriem pašvaldībās u.c.) nav saistīti ar likuma grozījumiem, tie skar vesela rinda būtisku risināmu jautājumu. Grozījumu ietekme uz procesa uzlabošanu būs lielāka, kā ātrajiem likuma grozījumiem.

Ministrijai šobrīd aktuāli ir trīs lieli bloki *Būvniecības likums*, “Vispārīgie būvnoteikumi” un tipveida līgumi.

EM izsludinājusi sabiedriskajā apspriešanā *Dzīvojamo telpu īres likumu*. Pēdējo gadu laikā nav Latvijā veidojies īres tirgus. Plānots, ka tas kāpinās dzīvojamā fonda palielināšanu un dzīvojamo māju būvniecību.

**A.Vanags** informē, ka ministru prezidenta birojs kopā ar Ekonomikas ministriju, ALTUM, NNĪAA un Latvijas Komercbanku strādā pie investoriem draudzīgas investīciju vides radīšanas.

**E.Valantis** informē padomi, ka nākamā gada sākumā būs ESF konkurss par kompetenču centriem. Ir iespēja piesaistīt naudu nozares vajadzībām jaunu produktu izstrādei, veidojot būvniecības kompetences centru. Aicina nozari sagrupēties kopā lai nākamā gada laikā būvniecības nozarei būtu savs kompetences centrs. Sola ministrijas atbalstu, jo tā ir Ekonomikas ministrijas kompetencē esoša atbalsta programma.

**Nolemj:** Izsūtīt padomei informāciju par gala versiju Grozījumiem *Būvniecības likumā* un informāciju par kompetences centriem.

**5.§**

**Citi jautājumi**

--------------------------------------------------------------------------------------------------

**5.1. Par pārstāvja nomaiņu padomes sastāvā**

 **Ziņo:** Z.Brunavs

Informē par plānotajām izmaiņām un par biedrības “Latvijas ceļu būvētājs” pārstāvja nomaiņu, deleģējot padomē Andri Bērziņu, biedrības valdes priekšsēdētaju.

**Nolemj:** Pieņemt informāciju zināšanai un atbalstīt nominēto pārstāvi.

**5.2. Par Ētikas komisijas izveidošanu**

**Ziņo:** B.Fromane

Padomes atbalstītais Ētikas kodekss paredz Ētikas komisijas izveidošanu, kuras sekretariāta funkcijas pilda Latvijas Būvniecības padome. Ētikas komisijā ir 5 pastāvīgie komisijas locekļi un 2 nepastāvīgie komisijas locekļi. Ētikas komisijas locekļus pēc Rīgas Tehniskās universitātes, Latvijas Universitātes un Latvijas Būvniecības padomes locekļu rekomendācijas Latvijas Būvniecības padomes padome ievēlē uz 3 gadiem ar tiesībām tikt ievēlētiem atkārtoti. Ētikas komisijas priekšsēdētāju ar balsu vairākumu ievēlē no komisijas locekļu vidus.

**Nolemj:** Sekretariātam sagatavot un izsūtīt vēstules Rīgas Tehniskajai universitātei, Latvijas Universitātei un Latvijas Būvniecības padomā pārstāvētajām organizācijām ar lūgumu rekomendēt pārstāvjus Ētikas komisijai.

**5.3 . Nākamās sēdes laiks un darba kārtība**

**Nolemj: 1.** Nākamo Latvijas būvniecības padomes sēdi sasaukt 2017.gada 11.jūlijā, plkst.15:00;

 **2.** Padomes locekļiem iesniegt priekšlikumus nākamās sēdes Darba kārtībai.

Sēdi slēdz 15:57

Padomes priekšsēdētājs G.Miķelsons

Protokolēja I.Rostoka